Author: agenda0
Company: agenda

DÔVODOVÁ SPRÁVA

Základný cieľ činnosti fondu v roku  2000, stanovenie jasnej a transparentnej stratégie pri správe majetku zariadení fondu bol dosiahnutý. Z dôvodu, že novela zákona č. 220/2000 Z.z. nadobudla účinnosť  21.7.2000 a nájomné zmluvy zanikli po 6 mesiacoch od účinnosti, ku dňu 22.1.2001 t.j. po skončení roka 2000, nové nájomné zmluvy nemohli ovplyvniť hospodársky výsledok roku 2000. Fond koncipoval rozpočet už za predpokladu uzavretia nových nájomných zmlúv a dosiahnutia vyšších výnosov. Z uvedených dôvodov došlo k zmenám oproti schválenému rozpočtu. Konkrétne v položke „Ostatné prevádzkové výnosy“ sa nenaplnila prefakturácia  telekomunikačných poplatkov za prevádzkové budovy, čo je zohľadnené v nákladovej položke „Ostatné služby.“ Podobne zmenou spôsobu vykonávania opráv (z dôvodu šetrenia rozpočtovými prostriedkami boli robené svojpomocne) sa dosiahla úspora nákladov v položke “Opravy a udržiavanie“ a to v celkovej výške 1,222 tis. Sk ale prekročenie  položke „Spotreba materiálu a energie“ vo výške 521 tis. Sk.
Na čerpanie rozpočtu má stále vplyv aj riešenie problémov z minulého obdobia. Plánované náklady na „Ostatné služby“ boli prekročené o 30,3 %, čo v absolútnom vyjadrení je 1,291 tis. Sk. Na prekročenie mali vplyv náhrady za právne služby a likvidácia kotolne v budove Pražská 11. Podobne v položke „Odpisy HIM a DHIM“ mali vplyv zmluvy z minulého obdobia, pretože nájomcovia mali podľa minulých zmlúv právo odpisovať prenajatý majetok a fond nemohol odpisy zahrnúť do daňových výdavkov, čím vznikla fondu pripočitateľná položka k daňovému základu vo výške 1 995 530,- Sk. Na nepresné stanovenie výšky odpisov malo vplyv aj nedostatočné vykonávanie dokladovej inventúry v predchádzajúcich rokoch, preto v období tvorby rozpočtu na rok 2000 nebola výška odpisov celkom uzavretá.
Medzi nesplnené body v pláne činnosti fondu patria „Založenie nadácie pri FDaM“ a „Overenie možnosti spolupráce s medzinárodnými mládežníckymi hotelovými sieťami.“ Tieto body plánu činnosti neboli zrealizované z dôvodu ich neaktuálnosti pred realizáciou „Koncepcie ďalšieho rozvoja Fondu detí a mládeže“ a ich naviazanosť na dokončenie transformácie majetku v správe Fondu detí a mládeže. Ďalší postup pri príprave založenia nadácie bude realizovaný v súčinnosti s MŠ SR.
Účtovný hospodársky výsledok za rok 2000 bol 6.415.235,- Sk. Z hľadiska toku finančných prostriedkov bol zostatok peňažných prostriedkov na konci účtovného obdobia + 2.224 tis. Sk. Fond dosiahol prebytok finančných prostriedkov tak v základných činnostiach, ako aj v finančných a investičných činnostiach. Podobne a.s. Hotely mládeže Slovakia dosiahla v roku 2000 prebytok finančných prostriedkov vo výške 2.898 tis. Sk. Tieto prostriedky sa Rada FDaM rozhodla nerozdeliť na grantovú podporu a ponechať ich ako rezervu na krytie ďalších a mimoriadných nákladov spojených s očakávaným ukončením zmluvných vzťahov a následným vysporiadaním investícií v roku 2001. 
Na podporu detí a mládeže zo strany FDaM slúžilo poskytnutie priestorov za režijné náklady pre detské a mládežnícke organizácie v celkovom objeme 2.574.894,30 Sk. V roku 2000 fond poskytol mimoriadny dar na úhradu nákladov za pobyt detí z detských domovov vo výške 93 655,- Sk. Rada FDaM predpokladá, že intenzívnejšia podpora detí a mládeže bude možná po ukončení transformácie majetku FDaM.